पूरे देश और लोकतंत्र के लिए मीडिया के ढांचे के खड़े नहीं होने की वजहें बहुत साफ है। ए आर अकेला ने ‘द ऑप्रेस्ड इण्डियन’ के सम्पादकियों का संकलन निकाला है। उससे पहले उन्होंने कांशीराम के भाषणों के संकलन निकाले हैं और आगे भी कांशीराम के साहित्य को एक जगह लाने की उनकी लंबी योजना है। इन सम्पादकियों को पढऩे से यह महसूस होता है कि बुनियादी बदलाव के लिए मीडिया के ढांचे को विकसित करने की कोशिश कैसे तात्कालिक संसदीय जरूरतों के आगे बिखरने लगती है। महज यह कहने से कि ब्राह्मण-बनिया प्रेस जातिवादी और दलित विरोधी है, देश और लोकतंत्र के लिए मीडिया का ढाँचे खड़ा नहीं हो जायेगा। संसदीय पार्टियों को सामाजिक आधार की जरूरत होती है और उसमें जाति का घटक महत्वपूर्ण हो सकता है। लेकिन मीडिया के ढांचे के लिए एक गतिशील वैचारिक अवधारणा जरूरी है। बहुसंख्यक जातियों के लिए यह समझना बेहद जरूरी है कि कैसे इस देश में जातिवाद और उसकी सत्ता के पीछे संचार का पूरा ढांचा हर पल सक्रिय रहता है। संचार के इस ढांचे में रोज छपने वाले समाचारपत्र, दिन भर खबरें उगलने वाली समाचार एजेंसियां और हर पल शोर मचाने वाले इलेक्ट्रोनिक चैनल शामिल है। वे उनकी जीवनचर्या को बेहद सीमित दायरे में समेटे रखने में कामयाब रहे हैं। वे उन्हें बेहद छोटे दायरे में पढऩे और नौकरीपेशा बनाए रखते हैं।